《天申万寿宫》
宋代·岳珂

湖㳇溪边春草青，张公洞下泉泠泠。两行松桧列旌纛，中有金泠开福庭。

壮哉神力出杳冥，楼观矗立排岩扃。焜煌金碧俨相照，刻石犹纪唐朝铭。

中兴天子授舜禅，寿宫晨候祠官星。

紫衣敕使易霞袂，白茅羽士迎云軿。颇闻当日动乾象，二十八宿摇天经。

奎钩写题月兔泣，昭回云汉争晶荧。至今荣光犹炳耀，百尔呵护烦山灵。

玉仙纻像罗珓卜，昭应奎宝模牌形。朅来正值天六月，柏城将泫秋露零。

芝舆望幸已绝觊，蒿悽触感徒靡宁。岫云无心出而雨，谷风振响流为霆。

石堪砺齿定何似，流欲洗耳将谁听。嗟哉行役久劳勚，如鸟知倦才振翎。

烧香台边聊倚策，炼丹灶上方绝陉。由下瞻仰始知悔，扶力已竭那可停。

众皆徇目且徇耳，我谓独往非独醒。从初秘祝本何益，中休端自明德馨。

周家克敬绵万亿，自今叶叶皆尧龄。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。